
Összefoglaló: A természetvédelmi szempontból kiemelt jelentőségű hangyaboglárka fajok közül kutatásunkban a vérfű (Maculinea teleius) és a sötétaljú hangyaboglárka (Maculinea nausithous) együttesen előforduló populációját vizsgáltuk három éven keresztül (2012-2014) egy fertő-hansági vérfüves kaszálóréten (Hidegség). A két faj nagyon hasonló ökológiai igényekkel rendelkezik, ám korábbi vizsgálatok eredményei szerint az élőhelyen belüli eloszlásuk eltérő. Feltételezésünk szerint ez annak lehet a következménye, hogy a hangyagazdáik spektruma eltér és az egyes hangyafajok különböző mikroklimatikus körülményeket kedvelnek. Elsődleges célkitűzésünk az volt, hogy megállapítsuk, hogy a két lepkefaj egyedeinek térbeli eloszlása összefügg-e potenciális hangyagazdáik eloszlásával. Továbbá összehasonlítottuk a két faj demográfiáját egy három éves jelölés-visszafogásos mintavétel alapján. A M. nausithous előfordulása és elsődleges hangyagazdájának (Myrmica rubra) gyakorisága között pozitív összefüggést találtunk. A M. teleius egyedszámára a potenciális hangyagazdák jelenléte csak nagy tápnövény denzitás mellett volt pozitív hatással. A M. teleius populáció mérete mindhárom évben kb. négyszerese volt a M. nausithous populációnak és mindkét populáció mérete jelentős fluktuációt mutatott az évek között.

Bevezetés
Az utóbbi évtizedek során a hangyaboglárka fajok (Maculinea spp.) a nappali lepkék egyik legintenzívebben kutatott csoportjává váltak különleges, hangyákhoz kötődő életmódjuk, egyedülálló fejlődésmenetük, illetve a Nyugat-Európában tapasztalt megritkulásuk következtében (Thomas 1980; Wynhoff 1998; Settele et al. 2005). A természetvédelemben is egyre nagyobb figyelmet érdemeltek ki, mivel speciális életmenetükből adódóan érzékenyen reagálnak az élőhelyüket érintő kedvezőtlen változásokra, így jó indikátorfajoknak tekinthetők (Skórka et al. 2007, Spitzer et al. 2009). Ezen kívül a hangyaboglárkák által benépesített élőhelyeken a biodiverzitás igen magas fokú, így „ernyő-fajokként” is funkcionálnak, mivel élőhelyeik védelmével számos más élőlény fennmaradása is biztosítható (Van Swaay et al. 2012). 
Az általunk vizsgált sötétaljú (Maculinea nausithous) és vérfű hangyaboglárka (Maculinea teleius) morfológiailag és genetikailag is különböző, taxonómiailag világosan elkülöníthető fajok (Als et al. 2004). Élőhelyigényük nagyon hasonló és mindkét faj nősténye az őszi vérfű (Sanguisorba officinalis) virágfejeibe rakja petéit (Thomas 1984). Nemrégiben Batáry et al. (2009) és Kőrösi et al. (2012) kimutatták, hogy az együttesen előforduló populációkban a két faj mikro-élőhely használatát tekintve vannak különbségek. A M. nausithous elsősorban az erdős szegélyeket részesíti előnyben, míg a M. teleius nagy denzitásban fordul elő a rétek belső, kevésbé árnyékolt részein, illetve a nyílt gyepekben is. Ennek az eltérő mikro-élőhely választásnak feltételezésünk szerint az a magyarázata, hogy a két faj hangyagazdáinak térbeli előfordulása különböző lehet. A M. nausithous elsődleges hangyagazdája Európa nagy részén a Myrmica rubra (Als et al. 2004; Witek et al. 2008), hernyója hazánkban mindeddig kizárólag M. rubra fészkekből került elő (Tartally 2009). Más Myrmica fajokhoz képest a M. rubra nedvesebb és hűvösebb mikrohabitatokat foglal el, melyek gyakran a rétek szegélyeiben találhatóak, és itt szuperkolóniákat is alkothat (Elmes et al. 1998; Csősz 1999; Dauber & Wolters 2004). Ezzel szemben a M. teleius sokkal kevésbé gazdaspecifikus (Witek et al. 2008), Magyarországon főleg M. scabrinodis és M. rubra fészkekből került eddig elő, de további négy gazdafaja is ismert (Tartally & Varga 2008; Tartally 2009). Az általunk vizsgált hidegségi élőhelyen csak M. rubra fészekben találták meg, mivel kizárólag M. rubra fészkekben keresték (Tartally 2009). Ezek alapján azt feltételezzük, hogy a M. teleius könnyebben találhat hangyagazdát olyan mikro-élőhelyeken, ahol a Myrmica közösséget több faj alkotja, mint a M. nausithous, amely számára a M. rubra által dominált mikro-élőhelyek a legmegfelelőbbek.

A két Maculinea faj élőhelyhasználatáról már több tanulmány látott napvilágot, ám ezek vagy tájléptéken zajlott, durva felbontású vizsgálatok voltak (Anton et al. 2008; Batáry et al. 2009; Dierks & Fischer 2009), vagy figyelmen kívül hagyták a gazda hangyák térbeli eloszlását (Kőrösi et al. 2012). Jelen vizsgálatban – mely egy hosszabb (2002-2014) jelölés-visszafogás sorozat utolsó három évét öleli fel – azt próbáltuk kideríteni, hogy a két Maculinea faj imágóinak eloszlását a (potenciális) gazda hangyák térbeli eloszlása befolyásolja-e. Emellett megvizsgáltuk, hogy van-e különbség a két Maculinea faj demográfiájában az utolsó három év adatai alapján. 
Módszerek
Mintavételi terület
A két vizsgált faj Nyugat-Magyarország számos élőhelyén együtt fordul elő (Ábrahám 2012). Mintavételezéseinket a Nyugat-Dunántúli régióban, a Győr-Moson-Sopron megye nyugati részén elhelyezkedő Hidegség község határánál lévő lápréten (47° 37.472', 16° 44.877') végeztük.
Lepkék mintavételezése
Munkánk során a területen egy részletes jelölés-visszafogásos vizsgálatot (Mark-Release-Recapture: MRR vagy Capture-Recapture: CRC) végeztünk a lepkéken. Ennek során a mintavételi területet körbejárva igyekeztünk minden egyedet lepkehálóval megfogni. A lepkéket vékonyhegyű alkoholos filctoll használatával egyedi azonosítóval láttuk el a hátsó szárnyak fonákán. 

Mintavételt 2012-ben 8 napon (júl. 22. – aug. 1.), 2013-ban 30 napon (júl. 22. – aug. 31.), 2014-ben pedig 15 napon (júl. 17. – aug. 18.) végeztünk. Minden egyes fogásnál feljegyeztük a dátumot, az időpontot, a példányok ivarát és becsült életkorát, továbbá 2013-ban GPS segítségével meghatároztuk a befogások pontos pozícióját, más években papír térképen rögzítettük a fogási eseményeket.
Hangyák vizsgálata
A hangyák mintavételezését 2013. júliusában és augusztusában 3-3 napon át végeztük. Összesen 24 kvadrátot jelöltünk ki úgy, hogy a lepkék 2003-2009. évi térbeli eloszlását ábrázoló, jelölés-visszafogás adatokból elkészített térképek alapján, megközelítőleg fele-fele arányban helyezkedjenek el a Maculinea nausithous által preferált és kevésbé preferált részeken (lásd Adatelemzés). Kvadrátonként kilenc (3×3) darab 8 cm átmérőjű, csalival (olajos hal és méz keveréke) ellátott műanyag lapot helyeztünk a talajra egymástól 3 méteres távolságban. Ezt követően 20–30 percen át figyeltük az ott megjelenő hangyákat, majd a későbbi, laboratóriumban történő meghatározás céljából néhány példányt begyűjtöttünk és alkoholban eltároltunk. A hangyák mintavételezését követően minden alkalommal elvégeztük a kvadrátok területén lévő vérfű virágfejek számlálását, illetve GPS készülék segítségével meghatároztuk a kvadrátok középpontjának koordinátáit.
Adatelemzés
A jelölés-visszafogás adatokra először Cormack-Jolly-Seber modellt illesztettünk, mellyel a látszólagos túlélési rátát (φ) és a visszafogási valószínűséget becsültük. A φ értéke megmutatja, hogy adott mintavételi alkalomkor a populációban tartózkodó egyed mekkora valószínűséggel lesz a következő mintavételkor is a populációban. A visszafogási valószínűség (p) értéke pedig azt adja meg, hogy adott mintavételi alkalomkor a populációban lévő jelölt egyed mekkora valószínűséggel kerül bele a mintába (White & Burnham 1999).
A MARK programban alapmodellként a φ(g*t)p(g*t) modellt használtuk, ebben az esetben a túlélési ráta és a visszafogási valószínűség is időfüggő (t), és ivarokra nézve eltérő (g). Az alapmodell illeszkedését az adatokhoz bootstrap GOF („goodness of fit”) tesztekkel vizsgáltuk. A paraméterek időtől és ivartól való függésének kombinálásával különböző modelleket alkottunk, s ezek között AICc értéken alapuló modell-szelekciót hajtottunk végre, majd a legjobb modell becsléseit fogadtuk el.
A populációk egyedszámának becslése Jolly-Seber modellel történt, a modell-szelekció a fentiekhez hasonlóan zajlott. Megbecsültük az ún. szuperpopuláció egyedszámát, valamint a bruttó populációméretet. A szuperpopuláció azon egyedek összessége, akik a mintavétel időtartama alatt legalább egy mintavétel alkalmával a populációban voltak, míg a bruttó populációméret a teljes mintavételi időszak alatt a populációban tartózkodó egyedek számát jelenti.

A hangyafajok és a lepkék térbeli eloszlását kétféle módon elemeztük. Először összefüggést kerestünk a hangyakvadrátok körül 10 méteres körzetben 2013-ban fogott lepkék egyedszáma és a kvadrátban talált potenciális hangyagazdák gyakorisága között (hány csalétken fordult elő az adott hangyafaj). Mindkét Maculinea faj esetében teszteltük mind a M. rubra, mind a M. scabrinodis gyakoriságának hatását. Az elemzéshez általánosított lineáris modelleket (GLM) használtunk Poisson hibaeloszlással, magyarázó változóként a Myrmica gyakoriságokon kívül szerepelt még a vérfű virágfejek száma (gyöktranszformáltan) és a vérfű mennyiség×Myrmica gyakoriság interakciója. AICc alapú modellszelekció után a legjobb modell eredményeit fogadtuk el. Ezt követően a hangyakvadrátokat két csoportra osztottuk aszerint, hogy a 2003-2009 közti időszakban és 2013-ban (összesen 8 évben) történt jelölés-visszafogások alapján a kvadrátok a M. nausithous által kedvelt mikroélőhelyekre estek-e (15 kvadrát), vagy sem (9 kvadrát). A M. nausithous által kedvelt mikroélőhelynek tekintettük azokat a területeket, ahol a vizsgált évek min. 75%-ában előfordult a faj. A hangyakvadrátok e két csoportjában a M. rubra gyakoriságát Kruskal-Wallis teszt segítségével hasonlítottuk össze. Az elemzésekhez az R 3.1.0 statisztikai szoftvert (R Core Team 2014) és a 'MuMIn' csomagot (Barton 2014) használtuk.
Eredmények
Populációdinamikai paraméterek
A M. nausithous túlélési rátái nem mutattak nagy eltérést a három vizsgálati évben, viszont a M. teleius esetében 2014-ben valamivel nagyobb volt a különbség a két ivar között, mint 2013-ban. Azoknál az adatsoroknál, ahol a túlélési ráta különbözött a nemek között, mindig a nőstények túlélése volt magasabb (1. táblázat). A 2012-es adatsor alapján a két ivar túlélése megegyezett, ám itt időbeli mintázatot találtunk a túlélésben. Az egyedszámbecsléseknél figyelembe kell venni, hogy a három vizsgálati évben a mintavétellel lefedett időszak eltérő hosszúságú volt (2012: 11, 2013: 41, 2014: 33 nap). Ezek alapján a populációk mérete hasonlónak tekinthető 2012-ben és 2013-ban, 2014-ben azonban jelentősen kisebb volt mindkét faj esetében. A M. teleius egyedszáma minden évben jóval meghaladta a M. nausithous egyedszámát (2. táblázat, OF 2. ábra).
A hangyák és a lepkék térbeli előfordulása
Összesen 528 hangya egyedet sikerült meghatározni a 24 kvadrátból. A csalikon 10 hangyafaj jelent meg, ebből a Myrmica rubra (195 pld.) és a M. scabrinodis-t (171 pld.) volt a legdominánsabb. A többi Myrmica faj közül a  a M. sabuleti-t (57 pld.) és a M. schenki-t (19 pld.) sikerült kimutatnunk (OF 1. táblázat). Azokban a kvadrátokban, amelyek 10 m-es körzetén belül fogtunk M. nausithous-t (13 kvadrát), összesen öt hangyafajt mutattunk ki, míg a M. nausithous által nem preferált 11 kvadrátban 10 hangyafaj került elő. 

A hangyakvadrátok 10 m-es körzetén belül fogott M. nausithous egyedszámára szignifikáns pozitív hatással volt a M. rubra gyakorisága, a M. scabrinodis gyakoriságának negatív hatása közel szignifikáns volt. A vérfű mennyiségének önmagában nem volt szignifikáns hatása, de a M. scabrinodis gyakoriságával való interakciója szignifikáns pozitív volt, vagyis a két változó egymás hatását erősíti (3. táblázat). Ezzel szemben a M. teleius egyedszámára csak a vérfű mennyisége és a két hangyafaj gyakorisága közötti interakciók voltak szignifikáns pozitív hatással, a M. rubra gyakoriságának negatív hatása közel szignifikáns volt. Ez azt jelenti, hogy alacsony vérfű denzitás esetén a két hangyafaj gyakorisága csak gyengén hat a M. teleius egyedszámára, viszont magas vérfű denzitás esetén a pozitív hatásuk felerősödik (3. táblázat). A hangyakvadrátok 10 m-es körzetén belül fogott M. nausithous és M. teleius egyedek száma között nem találtunk szignifikáns korrelációt (r=0,333, p=0,116).

Azokban a kvadrátokban, amelyek a 2003-2009 és 2013-as adatok alapján a M. nausithous által preferált részeken helyezkedtek el, szignifikánsan magasabb volt a M. rubra gyakorisága, mint a M. nausithous által nem kedvelt kvadrátokban (Kruskal-Wallis teszt χ2=7,1; p=0,008). 
Értékelés
A két faj túlélési rátája között csupán 2013-ban találtunk különbséget, akkor a M. teleius túlélése volt magasabb. Az ivarok között gyakrabban találtunk különbséget és mindig a nőstények túlélése volt magasabb. A különbségnek sokféle oka lehet, ugyanis a CJS modell által becsült túlélés ún. látszólagos túlélés, hiszen az elvándorlást és az elhalálozást nem lehet szétválasztani, tehát a magasabb φ értékek alacsonyabb mortalitásra és/vagy alacsonyabb elvándorlásra is utalhatnak. A visszafogási valószínűség jórészt a lepkék detektálhatóságára utal, ebben a fajok között és a fajokon belül az évek, ill. ivarok között is találtunk jelentős különbségeket, aminek az oka nem teljesen világos. 

A két vizsgált faj egyedszáma jelentős fluktuációt mutatott az évek között, ám ennek mértéke nem haladta meg az Európa más részein vizsgált Maculinea populációknál kimutatott fluktuációt (Nowicki et al. 2009). 2012-ben mindkét lepkefaj esetében magasabb volt a hímek aránya. Ez annak köszönhető, hogy a mintavétel a rajzási időszak kezdetén történt, amikor a hímek lényegesen magasabb egyedszámban jelennek meg, mint a nőstények (protandria). A 2012-es egyedszámbecslések is csupán a rajzás kezdeti időszakára vonatkoznak, tehát vélhetően a teljes populációméret 2012-ben és 2013-ban nem tért el jelentősen. 2014-ben viszont a korábbi évekhez képest mindkét faj jóval alacsonyabb egyedszámban jelent meg (2. táblázat). Ennek feltehetően a rajzási időszak alatt jellemző túlzott vízborítás volt az oka, ami hozzájárulhatott a hangyakolóniák gyengüléséhez. A M. teleius populáció mérete mindhárom vizsgálati évben kb. négyszerese volt a M. nausithous populációnak. A korábbi évek adataiból még nem készültek pontos becslések, de a fogott egyedszámok alapján gyanítható, hogy ez a különbség a két faj populációmérete között hosszabb távon is igen stabil. Figyelembe véve a kompetitív kizárás elvét és azt a tényt, hogy a Maculinea lepkék legfontosabb forrását a gazda hangyák jelentik (Hochberg et al. 1992), eredményeink alapján feltételezhető, hogy a M. teleius a vizsgált területen vagy több Myrmica fajt használ gazdaként, mint a M. nausithous, vagy az élőhely nagyobb részén képes kiaknázni ugyanazokat a gazda hangyákat, mint a M. nausithous.
A hangyák és lepkék térbeli eloszlására vonatkozó eredményeink arra engednek következtetni, hogy a M. nausithous és a M. teleius mikro-élőhely választását eltérő tényezők befolyásolják, ami alátámasztja néhány korábbi vizsgálat megállapításait (Batáry et al. 2009, Kőrösi et al. 2012). Egyrészt a két faj hangyakvadrátok körüli egyedszáma között nem volt korreláció. Másrészt a M. nausithous egyedszámát egyértelműen pozitívan befolyásolta a M. rubra gyakorisága, a vérfű mennyiségétől függetlenül. Ezzel szemben a M. teleius egyedszámára a hangyafajok gyakorisága a vérfű denzitástól függően fejtett ki pozitív hatást. Ez azt jelenti, hogy alacsony tápnövény denzitás esetén a M. rubra gyakorisága pozitívan hat a M. nausithous-ra, viszont egyik potenciális gazda hangya gyakorisága sem hat a M. teleius-ra. A vérfű mennyisége önmagában nem, csak a hangyák gyakoriságán keresztül hatott pozitívan a két lepkefaj egyedszámára. Eredményeink összhangban vannak Dierks és Fischer (2009) tájléptékű vizsgálatának megállapításaival, melyek szerint a M. rubra abundanciája pozitívan korrelált a M. nausithous egyedszámával és a vérfű mennyisége erősebben hatott a M. teleius egyedszámára. Azonban a két lepkefaj élőhely-használatának vizsgálatában mindenképpen újdonságnak számít, hogy a vérfű mennyisége és a potenciális gazda hangyák gyakorisága közötti pozitív interakciót kimutattuk (vö. Thomas 1984; Batáry et al. 2007). 

Sem a jelenlegi, sem korábbi vizsgálatok nem találtak összefüggést az élőhely kezelése és a Myrmica hangyák gyakorisága között (Kőrösi et al. 2014). Kőrösi et al. (2014) azt is kimutatta, hogy a vérfüves kaszálórétek Myrmica fajösszetétele több éven keresztül igen stabil maradhat. Másrészről viszont a lepkék eloszlása évről-évre változik (2003-2009-es adatsorok alapján), például 2013-ban a M. nausithous teljesen hiányzott két olyan hangyakvadrát közeléből, ahol a korábbi években mindig előfordult és ahol a M. rubra gyakorisága nagyon magas volt. Ezek alapján úgy gondoljuk, hogy a továbbiakban a lepkék több éves mintavételen alapuló eloszlását lenne célszerű összevetni a hangyák 2013-ban tapasztalt előfordulásával.
Bár vizsgálatunkban nem teszteltük közvetlenül az élőhelykezelés hatását, eredményeink több szempontból is hozzájárulhatnak a két Maculinea faj gyakorlati védelméhez. Egyrészt világosan látszik, hogy a vérfű denzitása csak akkor hat pozitívan a hangyaboglárkák egyedszámára, ha a gazda hangyafajok megfelelő gyakorisággal vannak jelen. Másrészt a két vizsgált hangyaboglárka faj eltérő mikro-élőhely választása indokolttá teszi, hogy az élőhelykezelés során törekedjünk változatos mikroélőhelyek kialakítására és fenntartására (lásd még Kőrösi et al. 2014). Ezért megerősítjük Tartally (2009) és Ambrus és Csepregi-Rimóczi (2012) véleményét, mely szerint a nyugat-magyarországi M. nausithous populációk sikeres védelme érdekében mozaikosan meg kell hagyni a cserjés részeket és/vagy természetes bozótos erdőszegélyeket a S. officinalis termőhelyek mentén, tekintettel a Myrmica rubra ökológiai igényeire. A M. rubra ugyanis a növényzettel sűrűn benőtt, több szintes borítottságú gyepterületeket kedveli, ezek pedig tipikusan olyan helyeken alakulnak ki, ahol nincs rendszeres kaszálás és a későn felvirágzó vérfű nem tud nagyobb dominanciára jutni, inkább fűfélék, kékperje, gyepes sédbúza alkot társulást, olykor zsombékolva (Ambrus 2012).

1. táblázat: A legjobb CJS modellek paraméter becslései. CI: konfidencia intervallum, *1,2: időfüggő modellek.

2. táblázat: A legjobb Jolly-Seber modellek becslései (N: szuperpopuláció, N gross: bruttó populáció mérete)

3. táblázat: A hangyakvadrátok 10 m-es körzetében fogott lepkék egyedszámára illesztett legjobb modellek eredményei.

ONLINE FÜGGELÉK
1. táblázat: Az egyes hangyafajok gyakorisága a kvadrátokban. Sötétszürke: az adott kvadrát 2003-2009 között a M. nausithous által kedvelt volt. Világosszürke: 10 m-es körzetben volt M. nausithous 2013-ban.

1. ábra: A mintavételi terület (Hidegség). Fehér rombusz: M. nausithous, fekete csillag: M. teleius  fogások. Zöld kör: a hangyakvadrátok köré húzott 10 m sugarú körök.

2. ábra: Maculinea nausithous napi egyedszámok.

3. ábra: Maculinea teleius napi egyedszámok.

4. ábra: A két vizsgált faj és az általuk preferált élőhelyek (bal oldal: Maculinea nausithous, jobb oldal: Maculinea teleius)
Different demography and habitat use in sympatric populations of Maculinea teleius and Maculinea nausithous
Adrienn Patalenszki1 - Ádám Kőrösi2 - András Ambrus 3 - Sándor Csősz 2 - Ágnes Szindekovics 4 
1 University of Debrecen, Faculty of Agricultural and Food Sciences and Environmental Management
H-4032 Debrecen, Böszörményi u. 138
2MTA–ELTE–MTM Ecology Research Group
H-1117 Budapest, Pázmány Péter s. 1/c
3 Fertő-Hanság National Park Directorate
H-9435 Sarród, Rév-Kócsagvár
4 University of Panonnia, Georgikon Faculty

H-8360 Keszthely, Deák Ferenc u. 16.
e-mail: adrienn.patalenszki@gmail.com
Maculinea butterflies are among the most threatened and intensively studied insects in Europe. We investigated habitat use and demography in sympatric populations of Maculinea teleius and M. nausithous for three years (2012-2014) in a wet meadow at Hidegség. The two species have similar ecological requirements, but their within-site microdistribution is often different, which is supposedly due to the different microhabitat preferences and distribution of their putative host ants. We aimed to test this hypothesis and to reveal demographic characteristics of the populations. Positive correlation was found between the number of M. nausithous butterflies and the frequency of its putative primary host Myrmica rubra. Frequency of potential host ants had a positive effect on M. teleius at only high host plant density. Demographic parameters showed some differences between species, but also between years and sexes. Population size of  M. teleius was ~four times higher than that of M. nausithous and size of both populations fluctuated between years.
Keywords: microhabitat use, MRR, Myrmica, Phengaris, spatial distribution, sympatric population

